CELEX: 32018D0006(01)
Language: bg
Date: 2018-02-13 00:00:00
Title: Решение (ЕС) 2018/228 на Европейската централна банка от 13 февруари 2018 година за изменение на Решение (ЕС) 2017/936 за определяне на ръководителите на работни звена, които приемат делегирани решения относно надеждността и пригодността (ЕЦБ/2018/6)

16.2.2018   
            
            
               BG
            
            
               Официален вестник на Европейския съюз
            
            
               L 43/18
            
         РЕШЕНИЕ (ЕС) 2018/228 НА ЕВРОПЕЙСКАТА ЦЕНТРАЛНА БАНКА
   от 13 февруари 2018 година
   за изменение на Решение (ЕС) 2017/936 за определяне на ръководителите на работни звена, които приемат делегирани решения относно надеждността и пригодността (ЕЦБ/2018/6)
   ИЗПЪЛНИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз,
   като взе предвид Устава на Европейската система на централните банки и на Европейската централна банка, и по-специално член 11.6 от него,
   като взе предвид Решение (ЕС) 2017/933 на Европейската централна банка от 16 ноември 2016 г. относно общата рамка за делегиране на правомощия за вземане на решения по отношение на правните инструменти във връзка с надзорните задачи (ЕЦБ/2016/40) (1), и по-специално членове 4 и 5 от него,
   като взе предвид Решение (ЕС) 2017/935 на Европейската централна банка от 16 ноември 2016 г. за делегирането на правомощието за приемане на решения относно надеждността и пригодността и оценката на изискванията за надеждност и пригодност (ЕЦБ/2016/42) (2), и по-специално член 2 от него,
   като взе предвид Решение ЕЦБ/2004/2 от 19 февруари 2004 г. за приемане на Процедурния правилник на Европейската централна банка (3), и по-специално член 10 от него,
   като има предвид, че:
   
               (1)
            
            
               Съгласно Решение (ЕС) 2017/936 на Европейската централна банка (ЕЦБ/2017/16) (4) делегираните решения по член 2 от Решение (ЕС) 2017/935 (ЕЦБ/2016/42) трябва да се приемат от заместник-генералния директор на генерална дирекция „Микропруденциален надзор IV“, който отговаря за решенията относно надеждността и пригодността, или от други ръководители на работни звена.
            
         
               (2)
            
            
               На 1 февруари 2018 г. беше извършена организационна промяна в Банков надзор в ЕЦБ, изразяваща се в прехвърлянето на три отдела, сред които и отдел „Лицензиране“, от генерална дирекция „Микропруденциален надзор IV“ към генерална дирекция „Секретариат на Надзорния съвет“. Заместник-генералният директор на генерална дирекция „Микропруденциален надзор IV“ няма повече да отговаря за решенията относно надеждността и пригодността.
            
         
               (3)
            
            
               Поискано е становището на председателя на Надзорния съвет по отношение на ръководителите на работни звена, на които следва да се делегира правомощието да приемат решения относно надеждността и пригодността.
            
         
               (4)
            
            
               Поради това Решение (ЕС) 2017/936 на Европейската централна банка (ЕЦБ/2017/16) следва да бъде съответно изменено, за да се отрази прехвърлянето на отговорността за решенията относно надеждността и пригодността към генерална дирекция „Секретариат на Надзорния съвет“,
            
         ПРИЕ НАСТОЯЩОТО РЕШЕНИЕ:
   Член 1
   Изменения
   Член 1 от Решение (ЕС) 2017/936 (ЕЦБ/2017/16) се заменя със следното:
   
      „Член 1
      Делегирани решения относно надеждността и пригодността
      Делегираните решения съгласно член 2 от Решение (ЕС) 2017/935 (ЕЦБ/2016/42) се приемат от генералния директор или заместник-генералния директор на генерална дирекция „Секретариат на Надзорния съвет“, който отговаря за решенията относно надеждността и пригодността, или, ако те не са на разположение, от ръководителя на отдел „Лицензиране“ и един от следните ръководители на работни звена:
      
                  а)
               
               
                  генералния директор на генерална дирекция „Микропруденциален надзор I“, ако надзорът върху съответното поднадзорно лице или група се осъществява от генерална дирекция „Микропруденциален надзор I“;
               
            
                  б)
               
               
                  генералния директор на генерална дирекция „Микропруденциален надзор II“, ако надзорът върху съответното поднадзорно лице или група се осъществява от генерална дирекция „Микропруденциален надзор II“; или
               
            
                  в)
               
               
                  ако генералният директор не е на разположение, от неговия заместник-генерален директор.“
               
            
   Член 2
   Влизане в сила
   Настоящото решение влиза в сила в деня на публикуването му в Официален вестник на Европейския съюз.
   
      Съставено във Франкфурт на Майн на 13 февруари 2018 година.
      
         
            Председател на ЕЦБ
         
         Mario DRAGHI
      
   
   
      (1)  ОВ L 141, 1.6.2017 г, стр. 14.
   
      (2)  ОВ L 141, 1.6.2017 г, стр. 21.
   
      (3)  ОВ L 80, 18.3.2004 г., стр. 33.
   
      (4)  Решение (ЕС) 2017/936 на Европейската централна банка от 23 май 2017 г. за определяне на ръководителите на работни звена, които приемат делегирани решения относно надеждността и пригодността (ЕЦБ/2017/16) (ОВ L 141, 1.6.2017 г., стр. 26).